Propunere de DECIZIE A CONSILIULUI privind semnarea, în numele Uniunii Europene, a Tratatului OMPI privind interpretările și execuțiile audiovizuale /* COM/2013/0109 final - 2013/0065 (NLE) */





EXPUNERE DE MOTIVE 1. CONTEXTUL PROPUNERII Prin prezenta propunere de decizie a Consiliului, Comisia solicită Consiliului autorizarea de a semna, în numele Uniunii Europene, Tratatul OMPI privind interpretările și execuțiile audiovizuale, adoptat la Beijing, la 24 iunie 2012 (denumit în continuare „Tratatul de la Beijing”). Tratatul de la Beijing stabilește noi norme internaționale care urmăresc să asigure o protecție și o remunerare adecvate ale artiștilor interpreți sau executanți din domeniul audiovizual, respectiv ale actorilor, muzicienilor sau dansatorilor ale căror interpretări sau execuții sunt încorporate într-o operă audiovizuală (de exemplu un film sau un program TV). Tratatul constituie o evoluție importantă din punctul de vedere al protejării internaționale a drepturilor conexe și este primul instrument multilateral adoptat în acest domeniu din 1996. Tratatul realizează o actualizare îndelung așteptată a regimului de protecție internațională a artiștilor interpreți sau executanți în ceea ce privește interpretările sau execuțiile lor audiovizuale și modernizează această protecție recunoscând drepturile artiștilor interpreți sau executanți în mediul digital. Astfel, umple o lacună în ceea ce privește protejarea drepturilor artiștilor interpreți sau executanți care rămăsese neacoperită de la adoptarea în 1996 a Tratatului OMPI privind interpretările și execuțiile și fonogramele (denumit în continuare „WPPT” - WIPO Performances and Phonograms Treaty). Acest tratat, la care Uniunea Europeană a aderat în anul 2000, asigură o protecție internațională a drepturilor autorilor și ale anumitor titulari de drepturi conexe care, pentru prima dată, a avut în vedere evoluțiile economice și tehnologice ale mediului digital. Cu toate acestea, la momentul respectiv nu s-a putut ajunge la un acord prin care să fie inclusă în sfera acestor instrumente protejarea artiștilor interpreți sau executanți în ceea ce privește interpretările și execuțiile lor fixate în opere audiovizuale (WPPT abordează numai drepturile artiștilor interpreți sau executanți în ceea ce privește interpretările sau execuțiile lor fixate în fonograme). În perioada 7-20 decembrie 2000, a avut loc la Geneva o conferință diplomatică, în cadrul căreia însă membrii OMPI nu au reușit să se pună de acord asupra textului unui nou tratat. Eșecul conferinței diplomatice din 2000 a întrerupt orice demersuri în acest sens pentru o perioadă de peste zece ani. În iunie 2011, Comitetul permanent al OMPI privind drepturile de autor și drepturile conexe (întrunit în cea de a 22-a sesiune a sa) a ajuns la un acord provizoriu cu privire la principala chestiune rămasă nerezolvată în 2000, și anume dispoziția privind cesiunea drepturilor artiștilor interpreți sau executanți în favoarea producătorilor operelor audiovizuale. Ulterior, Adunarea Generală a OMPI a hotărât, cu ocazia celei de a 40-a sesiuni a sa din luna octombrie 2011, să convoace din nou conferința diplomatică ce fusese suspendată în 2000. Această nouă conferință diplomatică a avut loc la Beijing între 20 și 26 iunie 2012 și a condus la adoptarea Tratatului de la Beijing la 24 iunie 2012. Comisia a fost autorizată de Consiliu să conducă negocierile în vederea adoptării unui instrument pentru protejarea drepturilor artiștilor interpreți sau executanți asupra interpretărilor și execuțiilor lor audiovizuale printr-o decizie adoptată la 7 noiembrie 2000. La 18 iunie 2012, Consiliul a actualizat directivele de negociere atașate la decizia respectivă pentru a ține seama de schimbările intervenite după 2000 (adoptarea Directivei 2001/29 privind drepturile de autor în societatea informațională) în ceea ce privește acquis-ul UE în domeniul drepturilor de autor și pentru a ține seama de reluarea, în perioada 20-26 iunie 2012, a conferinței diplomatice, la Beijing. Conferința diplomatică de la Beijing a adoptat tratatul la 24 iunie 2012. Uniunea Europeană a semnat actul final al conferinței diplomatice la închiderea acesteia. Parlamentul European a fost informat cu privire la rezultatul conferinței diplomatice cu ocazia reuniunii Comisiei pentru afaceri juridice, la 9 iulie 2012. 2. ELEMENTELE JURIDICE ALE PROPUNERII Uniunea Europeană a jucat un rol deosebit de activ în procesul de elaborare a dispozițiilor Tratatului de la Beijing, asigurându-se că artiștii interpreți sau executanți din domeniul audiovizual beneficiază de un nivel de protecție echivalent cu cel prevăzut de acquis-ul UE și că artiștii interpreți sau executanți europeni pot beneficia la nivel internațional de același grad de protecție recunoscut de legislația UE. Într-adevăr, majoritatea chestiunilor reglementate de tratat sunt deja armonizate la nivelul UE. Multe dintre dispozițiile Tratatului de la Beijing sunt formulate pe modelul Tratatului OMPI privind interpretările și execuțiile și fonogramele din 1996 și, în linii mari, cele două tratate au aceeași structură. Conform Tratatului de la Beijing, beneficiarii protecției sunt artiștii interpreți sau executanți care sunt resortisanți ai părților semnatare ale tratatului sau care își au reședința obișnuită într-una dintre țările semnatare. Protecția este acordată pe baza tratamentului național, ceea ce înseamnă că fiecare țară îi tratează pe artiștii interpreți sau executanți (care sunt resortisanți ai unei alte țări), în ceea ce privește drepturile exclusive și dreptul la o remunerație echitabilă recunoscute de tratat, în același fel în care își tratează proprii resortisanți. Sfera tratamentului național poate fi limitată cu privire la anumite drepturi pe baza dispozițiilor specifice ale tratatului. Tratatul prevede că, independent de drepturile lor patrimoniale și chiar și după cesiunea acestor drepturi, artiștii interpreți sau executanți au anumite drepturi morale asupra interpretărilor sau execuțiilor lor în direct sau asupra interpretărilor sau execuțiilor lor fixate în fixări audiovizuale. În ceea ce privește drepturile patrimoniale, tratatul recunoaște artiștilor interpreți sau executanți drepturi exclusive asupra interpretărilor sau execuțiilor lor nefixate și fixate. În ceea ce privește interpretările și execuțiile nefixate, artiștii interpreți sau executanți beneficiază de dreptul de a autoriza radiodifuzarea și comunicarea către public a interpretărilor și execuțiilor lor nefixate, precum și de dreptul de a autoriza fixarea interpretărilor și execuțiilor lor nefixate. În ceea ce privește interpretările și execuțiile fixate în fixări audiovizuale, artiștii interpreți sau executanți beneficiază de dreptul de a autoriza reproducerea lor directă sau indirectă, distribuirea lor, precum și închirierea comercială către public a originalului și copiilor interpretărilor și execuțiilor (chiar și după autorizarea distribuirii lor). Artiștii interpreți sau executanți beneficiază de dreptul exclusiv de a autoriza punerea la dispoziția publicului a interpretărilor și execuțiilor lor (de ex. descărcarea online a unui film care încorporează interpretarea sau execuția lor). În cele din urmă, tratatul conferă artiștilor interpreți sau executanți dreptul de a autoriza radiodifuzarea și comunicarea către public a interpretărilor și execuțiilor lor. Părțile contractante sunt îndreptățiți să substituie acestui drept dreptul la o remunerație echitabilă sau să deroge în totalitate de la acest drept. În ceea ce privește gestionarea cesiunii drepturilor, părțile contractante dispun de libertate totală în acest sens. Părțile contractante pot hotărî, de exemplu, că odată ce un artist interpret sau executant a consimțit la fixarea interpretării sau execuției sale, drepturile sale sunt cesionate producătorilor, cu excepția cazului în care există un contract încheiat între artistul interpret sau executant și producător care stipulează altfel. În orice caz, dispoziția respectivă nu impune părților contractante nicio obligație de a prevedea o cesiune automată. În conformitate cu dispozițiile WPPT, Tratatul de la Beijing precizează că legislația națională poate prevedea aceleași tipuri de limitări sau de excepții cu privire la protejarea artiștilor interpreți sau executanți ca și cele prevăzute cu privire la protejarea drepturilor de autor asupra operelor literare și artistice, în conformitate cu așa-numitul „test în trei etape”. În mod similar cu WPPT, noul tratat impune, de asemenea, părților contractante să asigure o protecție juridică adecvată și sancțiuni juridice eficace împotriva neutralizării măsurilor tehnice de protecție utilizate de artiștii interpreți sau executanți în contextul exercitării drepturilor lor și sancțiuni juridice adecvate și eficace împotriva suprimării sau modificării informațiilor privind regimul drepturilor, sub formă electronică, atașate unei interpretări sau execuții fixate în fixare audiovizuală. În cele din urmă, durata protecției este de cel puțin 50 de ani, calculați din momentul fixării interpretării sau execuției audiovizuale. Ultima parte a tratatului constă în dispozițiile administrative și procedurale obișnuite, inspirate și acestea, în mare parte, din dispozițiile corespunzătoare ale WPPT. Tratatul cuprinde, de asemenea, mai multe declarații comune, dintre care unele (cele privind relația dintre prezentul tratat și WPPT și Acordul TRIPS, definiția termenului „artist interpret sau executant”, măsurile tehnice de protecție în raport cu limitările și cu excepțiile) au făcut obiectul unor negocieri specifice în timpul conferinței diplomatice din 2012. Conform articolului 23 din Tratatul de la Beijing, Uniunea Europeană poate deveni parte la tratat „după ce a declarat”, în timpul conferinței internaționale, că are competența necesară și că dispune de o legislație proprie care este obligatorie pentru toate statele sale membre în ceea ce privește chestiunile reglementate de prezentul tratat și că a fost autorizată în mod corespunzător, în conformitate cu procedurile sale interne, să devină parte la prezentul tratat. Întrucât Comisia a fost autorizată în mod corespunzător de Consiliu să poarte negocieri în acest sens și, ca urmare a acestei autorizări, Uniunea Europeană a făcut o astfel de declarație în cadrul Conferinței diplomatice de la Beijing. Etapa următoare constă în semnarea tratatului de către Uniunea Europeană, în temeiul unei decizii a Consiliului, adoptată în baza articolului 218 alineatul (5) din TFUE. Comisia consideră că rezultatele negocierilor sunt satisfăcătoare și solicită Consiliului să autorizeze semnarea, în numele Uniunii Europene, a Tratatului OMPI de la Beijing privind interpretările și execuțiile audiovizuale, adoptat la Beijing la 24 iunie 2012. 2013/0065 (NLE) Propunere de DECIZIE A CONSILIULUI privind semnarea, în numele Uniunii Europene, a Tratatului OMPI privind interpretările și execuțiile audiovizuale CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 114, coroborat cu articolul 218 alineatul (5), având în vedere propunerea Comisiei Europene, întrucât: (1) La 7 noiembrie 2000, Consiliul a autorizat Comisia să poarte negocieri în cadrul Organizației Mondiale a Proprietății Intelectuale în vederea asigurării participării Comunității Europene la conferința diplomatică organizată la Geneva în perioada 7­20 decembrie 2000, cu scopul elaborării unui instrument care să asigure protecția drepturilor artiștilor interpreți sau executanți asupra interpretărilor sau execuțiilor lor audiovizuale. (2) Negocierile au fost încheiate cu succes cu ocazia reluării conferinței diplomatice, la Beijing, în perioada 20-26 iunie 2012, iar Tratatul OMPI de la Beijing privind interpretările și execuțiile audiovizuale a fost adoptat la 24 iunie 2012. (3) Tratatul stabilește noi norme internaționale în domeniul drepturilor conexe care vizează asigurarea unei protecții și a unei remunerări adecvate a artiștilor interpreți sau executanți din domeniul audiovizual. (4) Prezentul tratat este deschis semnării de către orice parte care îndeplinește condițiile pentru a deveni parte la tratat, pentru o perioadă de un an de la data adoptării sale. Prin urmare, tratatul ar trebui semnat în numele Uniunii Europene, sub rezerva încheierii sale la o dată ulterioară, ADOPTĂ PREZENTA DECIZIE: Articolul 1 Se aprobă semnarea Tratatului OMPI de la Beijing privind interpretările și execuțiile audiovizuale în numele Uniunii Europene, sub rezerva încheierii tratatului respectiv la o dată ulterioară. Textul tratatului care urmează să fie semnat este anexat la prezenta decizie. Articolul 2 Secretariatul General al Consiliului stabilește instrumente care conferă puteri depline de semnare a tratatului, sub rezerva încheierii sale, pentru persoana (persoanele) indicate de Comisia Europeană. Articolul 3 Prezenta decizie intră în vigoare la data adoptării. Adoptată la Bruxelles, Pentru Consiliu Președintele ANEXĂ la propunerea de decizie a Consiliului privind semnarea, în numele Uniunii Europene, a Tratatului OMPI privind interpretările și execuțiile audiovizuale Tratatul de la Beijing privind interpretările și execuțiile audiovizuale (adoptat de Conferința diplomatică privind protejarea interpretărilor și execuțiilor audiovizuale, la Beijing, la 24 iunie 2012) CUPRINS Preambul Articolul 1: Relația cu alte convenții și tratate Articolul 2: Definiții Articolul 3: Beneficiarii protecției Articolul 4: Tratament național Articolul 5: Drepturi morale Articolul 6: Drepturile patrimoniale ale artiștilor interpreți sau executanți asupra interpretărilor sau execuțiilor lor nefixate Articolul 7: Dreptul de reproducere Articolul 8: Dreptul de distribuire Articolul 9: Dreptul de închiriere Articolul 10: Dreptul de punere la dispoziție a interpretărilor sau execuțiilor fixate Articolul 11: Dreptul de radiodifuzare și de comunicare către public Articolul 12: Cesiunea drepturilor Articolul 13: Limitări și excepții Articolul 14: Durata protecției Articolul 15: Obligații referitoare la măsurile tehnice Articolul 16: Obligații referitoare la informația privind regimul drepturilor Articolul 17: Formalități Articolul 18: Rezerve și notificări Articolul 19: Aplicarea în timp Articolul 20: Dispoziții privind respectarea drepturilor Articolul 21: Adunarea Articolul 22: Biroul internațional Articolul 23: Condiții care trebuie îndeplinite pentru a deveni parte la tratat Articolul 24: Drepturi și obligații ce decurg din tratat Articolul 25: Semnarea tratatului Articolul 26: Intrarea în vigoare a tratatului Articolul 27: Data la care produc efecte obligațiile ce decurg din tratat Articolul 28: Denunțarea tratatului Articolul 29: Limbile tratatului Articolul 30: Depozitarul Preambul Părțile contractante, dorind să dezvolte și să asigure, într-un mod cât mai eficace și mai uniform, protecția drepturilor artiștilor interpreți sau executanți în ceea ce privește interpretările și execuțiile lor audiovizuale, reamintind importanța recomandărilor Agendei de dezvoltare, adoptate în 2007 de către Adunarea Generală a Convenției de Instituire a Organizației Mondiale a Proprietății Intelectuale (OMPI), al căror scop este de a veghea la integrarea considerentelor de dezvoltare în activitatea Organizației, recunoscând necesitatea de a se institui noi norme internaționale pentru a putea oferi soluții adecvate la problemele ridicate de evoluțiile din domeniile economic, social, cultural și tehnic, recunoscând că evoluția și convergența tehnologiilor informației și comunicațiilor au un impact profund asupra producerii și utilizării interpretărilor și execuțiilor audiovizuale, recunoscând necesitatea de a se menține un echilibru între drepturile artiștilor interpreți sau executanți asupra interpretărilor și execuțiilor lor audiovizuale și interesul public general, în special în domeniul educației, al cercetării și al accesului la informație, recunoscând faptul că Tratatul OMPI privind interpretările și execuțiile și fonogramele (WPPT – WIPO Performances and Phonograms Treaty), adoptat la Geneva la 20 decembrie 1996, nu extinde protecția și asupra artiștilor interpreți sau executanți în ceea ce privește interpretările sau execuțiile acestora fixate în fixări audiovizuale, făcând trimitere la Rezoluția referitoare la interpretările și execuțiile audiovizuale, adoptată de Conferința diplomatică privind anumite chestiuni legate de drepturile de autor și drepturile conexe la 20 decembrie 1996, CONVIN DUPĂ CUM URMEAZĂ: Articolul 1 Relația cu alte convenții și tratate (1) Nicio dispoziție a prezentului tratat nu permite derogarea de la obligațiile pe care părțile contractante le au unele față de celelalte în temeiul WPPT sau al Convenției internaționale privind protecția artiștilor interpreți sau executanți, a producătorilor de fonograme și a organismelor de radiodifuziune, adoptată la Roma la 26 octombrie 1961. (2) Protecția acordată prin prezentul tratat lasă intactă și nu afectează în niciun fel protecția drepturilor de autor asupra operelor literare și artistice. Prin urmare, nicio dispoziție a prezentului tratat nu poate fi interpretată ca aducând atingere acestei protecții. (3) Prezentul tratat nu are nicio legătură cu alte tratate în afara WPPT și se aplică fără a aduce atingere drepturilor și obligațiilor care decurg din oricare alt tratat[1],[2]. Articolul 2 Definiții În sensul prezentului tratat, se înțelege prin: (a) „artiști interpreți sau executanți” - actorii, cântăreții, muzicienii, dansatorii și alte persoane care dau o reprezentație, cântă, recită, declamă, joacă, interpretează sau execută în orice alt fel opere literare sau artistice sau expresii ale folclorului[3]; (b) „fixare audiovizuală” - încorporarea de imagini în mișcare, însoțite sau nu de sunete sau de reprezentări ale acestora, pe un suport care permite ca ele să fie percepute, reproduse sau comunicate cu ajutorul unui dispozitiv[4]; (c) „radiodifuzare” – transmiterea fără fir, în scopul receptării de către public, de sunete sau de imagini sau de imagini și sunete ori de reprezentări ale acestora; o astfel de transmitere, realizată prin satelit, este considerată, de asemenea, „radiodifuzare”; transmiterea de semnale codificate este asimilată radiodifuzării în cazul în care mijloacele de decriptare sunt furnizate publicului de către organismul de radiodifuziune sau cu consimțământul acestuia; (d) „comunicare către public” a unei interpretări sau execuții – transmiterea către public, prin orice mijloc, altul decât radiodifuzarea, a unei interpretări sau execuții nefixate sau a unei interpretări sau execuții fixate într-o fixare audiovizuală. În sensul articolului 11, expresia „comunicarea către public” include și faptul de a face audibilă sau vizibilă sau audibilă și vizibilă pentru public o interpretare sau execuție fixată într-o fixare audiovizuală. Articolul 3 Beneficiarii protecției (1) Părțile contractante acordă protecția prevăzută prin prezentul tratat artiștilor interpreți sau executanți care sunt resortisanți ai altor părți contractante. (2) Artiștii interpreți sau executanți care nu sunt resortisanți ai uneia dintre părțile contractante, dar a căror reședință legală se află pe teritoriul uneia dintre părțile contractante sunt, în sensul prezentului tratat, asimilați resortisanților părții contractante respective. Articolul 4 Tratament național (1) Fiecare parte contractantă acordă resortisanților altor părți contractante tratamentul pe care îl acordă propriilor săi resortisanți în ceea ce privește drepturile exclusive recunoscute în mod expres de prezentul tratat și dreptul la o remunerație echitabilă prevăzut la articolul 11 din prezentul tratat. (2) O parte contractantă are dreptul să limiteze domeniul și durata protecției acordate resortisanților unei alte părți contractante în temeiul alineatului (1), în ceea ce privește drepturile recunoscute la articolul 11 alineatele (1) și (2) din prezentul tratat, la acele drepturi de care beneficiază resortisanții săi pe teritoriul părții contractante în cauză. (3) Obligația prevăzută la alineatul (1) nu se aplică unei părți contractante în măsura în care o altă parte contractantă invocă rezervele admise în temeiul articolului 11 alineatul (3) din prezentul tratat și, tot astfel, nu se aplică unei părți contractante în măsura în care aceasta a formulat o astfel de rezervă. Articolul 5 Drepturi morale (1) Independent de drepturile sale patrimoniale, și chiar și după cesiunea acestor drepturi, artistul interpret sau executant are dreptul, în ceea ce privește interpretările sau execuțiile sale în direct sau interpretările ori execuțiile sale fixate în fixări audiovizuale: (i) să pretindă să fie identificat ca artistul interpret sau executant al propriilor interpretări sau execuții, cu excepția cazului în care omiterea numelui său este dictată de maniera de utilizare a interpretării sau execuției și (ii) să se opună oricărei deformări, trunchieri sau altei modificări a interpretărilor sau execuțiilor sale care ar aduce prejudicii reputației sale, ținând seama în mod corespunzător de natura fixărilor audiovizuale. (2) Drepturile recunoscute unui artist interpret sau executant în temeiul alineatului (1) se mențin după moartea sa, cel puțin până la stingerea drepturilor patrimoniale, și pot fi exercitate de persoanele sau instituțiile autorizate în acest sens de legislația părții contractante în care este cerută protecția. Cu toate acestea, părțile contractante a căror legislație, la momentul ratificării prezentului tratat sau al aderării la acesta, nu conțin dispoziții care asigură protecția, după moartea artistului interpret sau executant, a tuturor drepturilor recunoscute la alineatul precedent pot prevedea ca unele dintre aceste drepturi să nu mai fie menținute după moartea artistului interpret sau executant. (3) Căile de atac pentru protejarea drepturilor recunoscute de prezentul articol sunt reglementate de legislația părții contractante în care este cerută protecția[5]. Articolul 6 Drepturile patrimoniale ale artiștilor interpreți sau executanți asupra interpretărilor sau execuțiilor lor nefixate Artiștii interpreți sau executanți beneficiază de dreptul exclusiv de a autoriza, în ceea ce privește interpretările sau execuțiile lor: (i) radiodifuzarea și comunicarea către public a interpretărilor sau execuțiilor lor nefixate, cu excepția cazului în care interpretarea sau execuția este deja o interpretare sau o execuție radiodifuzată și (ii) fixarea interpretărilor sau execuțiilor lor nefixate. Articolul 7 Dreptul de reproducere Artiștii interpreți sau executanți beneficiază de dreptul exclusiv de a autoriza reproducerea directă sau indirectă a interpretărilor sau a execuțiilor lor fixate în fixări audiovizuale, indiferent de modul sau de forma de reproducere[6]. Articolul 8 Dreptul de distribuire (1) Artiștii interpreți sau executanți beneficiază de dreptul exclusiv de a autoriza punerea la dispoziția publicului a originalului și a copiilor interpretărilor sau execuțiilor lor fixate în fixări audiovizuale, prin vânzare sau prin orice alt transfer de proprietate. (2) Niciuna dintre dispozițiile prezentului tratat nu aduce atingere libertății părților contractante de a stabili eventualele condiții în care epuizarea dreptului prevăzut la alineatul (1) se aplică după prima vânzare sau după o altă operațiune de transfer de proprietate a originalului sau a unei copii a interpretării sau execuției fixate, efectuată cu autorizarea artistului interpret sau executant[7]. Articolul 9 Dreptul de închiriere (1) Artiștii interpreți sau executanți beneficiază de dreptul exclusiv de a autoriza închirierea comercială către public a originalului și a copiilor interpretărilor sau execuțiilor lor fixate în fixări audiovizuale, astfel cum este definită în legislațiile naționale ale părților contractante, chiar după distribuirea acestora de către artiștii înșiși sau cu autorizarea lor. (2) Părțile contractante nu sunt supuse obligației prevăzute la alineatul (1), cu excepția cazului în care închirierea în scop comercial a determinat copierea pe scară largă a acestor fixări, compromițând astfel în mod substanțial dreptul exclusiv de reproducere al artiștilor interpreți sau executanți[8]. Articolul 10 Dreptul de punere la dispoziție a interpretărilor sau execuțiilor fixate Artiștii interpreți sau executanți beneficiază de dreptul exclusiv de a autoriza punerea la dispoziția publicului, prin mijloace cu fir sau fără fir, a interpretărilor sau execuțiilor lor fixate în fixări audiovizuale, astfel încât oricine să poată avea acces la ele dintr-un loc și într-un moment alese de acesta în mod specific. Articolul 11 Dreptul de radiodifuzare și de comunicare către public (1) Artiștii interpreți sau executanți beneficiază de dreptul exclusiv de a autoriza radiodifuzarea și comunicarea către public a interpretărilor sau execuțiilor lor fixate în fixări audiovizuale. (2) Părțile contractante pot, printr-o notificare depusă pe lângă directorul general al OMPI, să declare că, în locul dreptului de autorizare prevăzut la alineatul (1), vor prevedea dreptul de a beneficia de o remunerație echitabilă pentru utilizarea directă sau indirectă a interpretărilor sau execuțiilor fixate în fixări audiovizuale în scopul radiodifuzării sau al comunicării către public. Părțile contractante pot, de asemenea, declara că vor stabili în legislația lor națională condiții privind exercitarea dreptului la o remunerație echitabilă. (3) Orice parte contractantă poate declara faptul că nu va aplica dispozițiile alineatelor (1) sau (2) decât cu privire la anumite utilizări sau că va limita aplicarea acestora într-un alt mod ori că nu va aplica deloc dispozițiile alineatelor (1) și (2). Articolul 12 Cesiunea drepturilor (1) O parte contractantă poate prevedea în legislația sa națională faptul că, odată ce un artist interpret sau executant a consimțit ca interpretarea sau execuția sa să fie fixată într-o fixare audiovizuală, drepturile exclusive de autorizare prevăzute la articolele 7-11 din prezentul tratat sunt deținute sau exercitate de către producătorul fixării audiovizuale respective sau sunt cesionate acestuia, sub rezerva existenței unui contract în sens contrar între artistul interpret sau executant și producătorul fixării audiovizuale, astfel cum este definit de legislația națională. (2) O parte contractantă poate impune, cu privire la fixările audiovizuale realizate în conformitate cu legislația sa națională, ca un astfel de consimțământ sau un astfel de contract să fie formulat în scris și să fie semnat de ambele părți la contract sau de reprezentanții autorizați în mod corespunzător ai acestora. (3) Independent de cesiunea drepturilor exclusive descrisă anterior, legislațiile naționale sau acordurile individuale, colective ori de altă natură pot conferi artistului interpret sau executant dreptul de a primi redevențe sau o remunerație echitabilă pentru orice fel de utilizare a interpretării sau execuției sale, astfel cum se prevede în prezentul tratat, inclusiv cu privire la articolele 10 și 11. Articolul 13 Limitări și excepții (1) Părțile contractante pot prevedea în legislația lor națională, în ceea ce privește protecția artiștilor interpreți sau executanți, aceleași tipuri de limitări sau excepții ca și cele prevăzute pentru protejarea drepturilor de autor asupra operelor literare și artistice. (2) Părțile contractante restrâng orice limitare sau excepție asociată drepturilor recunoscute de prezentul tratat la anumite cazuri speciale, în care nu se aduce atingere exploatării normale a interpretării sau execuției și nici nu se cauzează vreun prejudiciu nejustificat intereselor legitime ale artistului interpret sau executant[9]. Articolul 14 Durata protecției Durata protecției acordate artiștilor interpreți sau executanți prin prezentul tratat nu trebuie să fie inferioară unei perioade de 50 de ani, calculată de la sfârșitul anului în care a fost fixată interpretarea sau execuția. Articolul 15 Obligații referitoare la măsurile tehnice Părțile contractante trebuie să prevadă o protecție juridică adecvată și sancțiuni juridice eficace împotriva neutralizării măsurilor tehnice eficace folosite de artiștii interpreți sau executanți în cadrul exercitării drepturilor lor în conformitate cu prezentul tratat și care, în ceea ce privește interpretările sau execuțiile lor, restrâng înfăptuirea de acte care nu sunt autorizate de artiștii interpreți sau executanți în cauză sau care nu sunt permise de lege [10], [11]. Articolul 16 Obligații referitoare la informația privind regimul drepturilor (1) Părțile contractante trebuie să prevadă sancțiuni juridice corespunzătoare și eficace împotriva oricărei persoane care înfăptuiește unul dintre următoarele acte cu bună știință sau, în cazul sancțiunilor civile, având motive întemeiate de a crede că acest act va implica, va permite, va facilita sau va disimula o atingere adusă unui drept prevăzut de prezentul tratat: (i) suprimă sau modifică, fără a fi abilitată, orice informație sub formă electronică privind regimul drepturilor; (ii) distribuie, importă în vederea distribuirii, radiodifuzează, comunică publicului sau pune la dispoziția acestuia, fără a fi abilitată, interpretări sau execuții ori copii ale interpretărilor sau execuțiilor fixate în fixări audiovizuale, știind că informațiile referitoare la regimul drepturilor, prezentate sub formă electronică, au fost suprimate sau modificate fără autorizare. (2) În sensul prezentului articol, prin expresia „informație privind regimul drepturilor” se înțeleg informațiile care permit identificarea artistului interpret sau executant, a interpretării sau a execuției, a titularului unui drept asupra interpretării sau execuției sau informațiile privind condițiile și modalitățile de utilizare a interpretării sau execuției, precum și a oricărui număr sau cod care reprezintă aceste informații, în cazul în care oricare dintre aceste elemente de informație este asociat unei interpretări sau execuții fixate într-o fixare audiovizuală[12]. Articolul 17 Formalități Beneficiul și exercitarea drepturilor prevăzute de prezentul tratat nu sunt supuse niciunei formalități. Articolul 18 Rezerve și notificări (1) În afara cazului prevăzut la articolul 11 alineatul (3), nu se admite nicio rezervă la prezentul tratat. (2) Orice notificare în temeiul articolului 11 alineatul (2) sau al articolului 19 alineatul (2) poate fi efectuată în instrumentele de ratificare sau de aderare, iar data la care produce efecte notificarea coincide cu data la care intră în vigoare prezentul tratat cu privire la partea contractantă care a efectuat notificarea. Orice astfel de notificare poate fi efectuată și ulterior, caz în care notificarea va produce efecte în termen de trei luni de la primirea sa de către directorul general al OMPI sau la orice dată ulterioară indicată în notificare. Articolul 19 Aplicarea în timp (1) Părțile contractante acordă protecția prevăzută de prezentul tratat interpretărilor sau execuțiilor fixate existente în momentul intrării în vigoare a prezentului tratat și tuturor interpretărilor sau execuțiilor ulterioare intrării în vigoare a prezentului tratat, pentru fiecare parte contractantă. (2) Fără a aduce atingere dispozițiilor alineatului (1), o parte contractantă poate declara într-o notificare depusă pe lângă directorul general al OMPI că nu va aplica dispozițiile articolelor 7-11 ale prezentului tratat sau una ori mai multe dintre aceste dispoziții interpretărilor sau execuțiilor fixate care existau în momentul intrării în vigoare a prezentului tratat pentru fiecare parte contractantă. Cu privire la această parte contractantă, alte părți contractante pot limita aplicarea articolelor respective la interpretările sau execuțiile ulterioare intrării în vigoare a prezentului tratat pentru partea contractantă respectivă. (3) Protecția oferită de prezentul tratat nu aduce atingere oricăror acte înfăptuite, oricăror acorduri încheiate sau oricăror drepturi dobândite înainte de intrarea în vigoare a prezentului tratat pentru fiecare parte contractantă. (4) Părțile contractante pot prevedea, în legislațiile lor naționale, dispoziții tranzitorii conform cărora orice persoană care, înainte de intrarea în vigoare a prezentului tratat, desfășura activități legale legate de o interpretare sau execuție poate desfășura, cu privire la interpretarea sau execuția respectivă, activități care se încadrează în sfera drepturilor prevăzute la articolul 5 și la articolele 7-11 după intrarea în vigoare a prezentului tratat pentru părțile contractante respective. Articolul 20 Dispoziții privind respectarea drepturilor (1) Părțile contractante se angajează ca, în conformitate cu sistemul lor juridic, să adopte măsurile necesare pentru a asigura aplicarea prezentului tratat. (2) Părțile contractante se vor asigura că legislațiile lor naționale prevăd proceduri în măsură să impună respectarea drepturilor prevăzute de prezentul tratat, astfel încât să permită o acțiune eficace împotriva oricărui act care ar putea aduce atingere acestor drepturi, inclusiv măsuri pentru prevenirea rapidă a oricărei încălcări și pentru evitarea oricăror încălcări ulterioare. Articolul 21 Adunarea (1) (a) Părțile contractante au o Adunare. (b) Fiecare parte contractantă este reprezentată în această Adunare de un delegat, care poate fi asistat de supleanți, de consilieri și de experți. (c) Cheltuielile fiecărei delegații sunt suportate de partea contractantă care a desemnat-o. Adunarea poate solicita OMPI să acorde asistență financiară pentru a facilita participarea delegațiilor părților contractante care sunt considerate țări în curs de dezvoltare în conformitate cu practica stabilită a Adunării Generale a Organizației Națiunilor Unite sau care sunt țări în tranziție spre o economie de piață. (2) (a) Adunarea se ocupă de problemele care privesc menținerea și dezvoltarea prezentului tratat, precum și aplicarea și funcționarea sa. (b) Adunarea își îndeplinește rolul care îi este atribuit în temeiul articolului 23 alineatul (2) în ceea ce privește autorizarea participării anumitor organizații interguvernamentale ca părți la prezentul tratat. (c) Adunarea decide convocarea oricărei conferințe diplomatice de revizuire a prezentului tratat și dă directorului general al OMPI instrucțiunile necesare pentru pregătirea ei. (3) (a) Fiecare parte contractantă care este un stat dispune de un vot și votează numai în nume propriu. (b) Orice parte contractantă care este o organizație interguvernamentală poate participa la vot în locul statelor sale membre, cu un număr de voturi egal cu numărul statelor sale membre care sunt părți la prezentul tratat. Nicio organizație interguvernamentală nu participă la vot în cazul în care unul dintre statele sale membre își exercită dreptul de vot și invers. (4) Adunarea se reunește dacă este convocată de directorul general și, dacă nu intervin circumstanțe excepționale, în aceeași perioadă și în același loc ca și Adunarea Generală a OMPI. (5) Adunarea se străduiește să adopte decizii cu consensul membrilor ei și își stabilește regulamentul intern, inclusiv în ceea ce privește convocarea sa în sesiune extraordinară, regulile referitoare la cvorum și, sub rezerva dispozițiilor prezentului tratat, majoritatea necesară pentru diferitele tipuri de decizii. Articolul 22 Biroul internațional Biroul internațional al OMPI îndeplinește sarcinile administrative referitoare la tratat. Articolul 23 Condiții care trebuie îndeplinite pentru a deveni parte la tratat (1) Orice stat membru al OMPI poate deveni parte la prezentul tratat. (2) Adunarea poate decide să autorizeze ca parte la prezentul tratat orice organizație interguvernamentală care declară că are competența necesară și care dispune de o legislație proprie care impune obligații tuturor statelor sale membre în ceea ce privește chestiunile reglementate de prezentul tratat și care declară că a fost autorizată în mod corespunzător, în conformitate cu procedurile sale interne, să devină parte la prezentul tratat. (3) Întrucât a făcut declarația menționată în alineatul precedent cu ocazia conferinței diplomatice care a adoptat prezentul tratat, Uniunea Europeană poate deveni parte la prezentul tratat. Articolul 24 Drepturi și obligații ce decurg din tratat În lipsa unei dispoziții contrare exprese prevăzute de prezentul tratat, fiecare parte contractantă beneficiază de toate drepturile și își asumă toate obligațiile ce decurg din prezentul tratat. Articolul 25 Semnarea tratatului Prezentul tratat este deschis semnării la sediul OMPI de către orice parte care îndeplinește condițiile pentru a deveni parte la tratat, pentru o perioadă de un an de la data adoptării sale. Articolul 26 Intrarea în vigoare a tratatului Prezentul tratat intră în vigoare în termen de trei luni de care data la care 30 de părți care îndeplinesc condițiile pentru a deveni părți la tratat care sunt menționate la articolul 23 și-au depus instrumentele de ratificare sau de aderare. Articolul 27 Data la care produc efecte obligațiile ce decurg din tratat Prezentul tratat creează obligații: (i) pentru cele 30 de părți care îndeplinesc condițiile pentru a deveni părți la tratat care sunt menționate la articolul 26, de la data intrării în vigoare a prezentului tratat; (ii) pentru toate celelalte părți care îndeplinesc condițiile pentru a deveni părți la tratat care sunt menționate la articolul 23, de la data expirării perioadei de trei luni calculată de la data la care părțile respective și-au depus instrumentele de ratificare sau de aderare pe lângă directorul general al OMPI. Articolul 28 Denunțarea tratatului Prezentul tratat poate fi denunțat de oricare dintre părțile contractate, printr-o notificare adresată directorului general al OMPI. Denunțarea produce efecte la un an de la data la care directorul general al OMPI a primit notificarea. Articolul 29 Limbile tratatului (1) Prezentul tratat este semnat într-un singur exemplar original în limbile arabă, chineză, engleză, franceză, rusă și spaniolă, toate aceste versiuni fiind egal autentice. (2) Un text oficial în orice altă limbă decât cele numite la alineatul (1) este întocmit de directorul general al OMPI la cererea unei părți interesate, după consultarea tuturor părților interesate. În sensul prezentului alineat, prin parte interesată se înțelege orice stat membru al OMPI a cărui limbă oficială sau una dintre limbile oficiale este în cauză, precum și Uniunea Europeană și orice altă organizație interguvernamentală care poate deveni parte la prezentul tratat în cazul în care una dintre limbile sale oficiale este în cauză. Articolul 30 Depozitarul Directorul general al OMPI este depozitarul prezentului tratat. [1] Declarație comună privind articolul 1: se înțelege că nicio dispoziție a prezentului tratat nu afectează vreun drept sau vreo obligație care decurge din Tratatul OMPI privind interpretările, execuțiile și fonogramele (WPPT) și nici nu aduce atingere interpretării acestora; de asemenea, se înțelege că alineatul (3) nu creează nicio obligație pentru o parte contractantă la prezentul tratat de a ratifica WPPT, de a adera la acesta sau de a respecta oricare dintre dispozițiile sale. [2] Declarație comună privind articolul 1 alineatul (3): se înțelege că părțile contractante care sunt membre ale Organizației Mondiale a Comerțului (OMC) recunosc toate principiile și obiectivele Acordului privind aspectele legate de comerț ale drepturilor de proprietate intelectuală (Acordul TRIPS) și înțeleg că nicio dispoziție a prezentului tratat nu aduce atingere dispozițiilor Acordului TRIPS, inclusiv dispozițiilor referitoare la practicile anticoncurențiale, fără a se limita însă la acestea. [3] Declarație comună privind articolul 2 litera (a): se înțelege că definiția expresiei „artiști interpreți sau executanți” include persoanele care interpretează sau execută o operă literară sau artistică creată sau fixată pentru prima oară în cursul unei interpretări sau al unei execuții. [4] Declarație comună privind articolul 2 litera (b): se confirmă prin prezenta declarație faptul că definiția expresiei „fixare audiovizuală” de la articolul 2 litera (b) nu aduce atingere articolului 2 litera (c) din WPPT. [5] Declarație comună privind articolul 5: în sensul prezentului tratat și fără a aduce atingere oricărui alt tratat, se înțelege că, având în vedere natura fixărilor audiovizuale și producerea și distribuirea lor, modificările aduse în mod firesc unei interpretări sau execuții în cursul exploatării interpretării sau execuției respective, cum ar fi editarea, compresia, dublarea sau formatarea, pe suporturi sau în formate existente sau noi și care sunt aduse acestora în cursul unei utilizări autorizate de artistul interpret sau executant nu pot în sine să constituie modificări în sensul articolului 5 alineatul (1) punctul (ii). Drepturile recunoscute la articolul 5 alineatul (1) punctul (ii) nu privesc decât modificările care pot aduce prejudicii reputației artistului interpret sau executant, în mod obiectiv și într-o măsură semnificativă. Se înțelege, de asemenea, că simpla utilizare a unei tehnologii sau a unui suport nou sau modificat nu constituie în sine o modificare în sensul articolului 5 alineatul (1) punctul (ii). [6] Declarație comună privind articolul 7: dreptul de reproducere prevăzut la articolul 7 și excepțiile de la acesta admise în temeiul articolului 13 se aplică în mod integral în mediul digital, în special în ceea ce privește utilizarea interpretărilor sau execuțiilor în format digital. Se înțelege că stocarea în format digital, pe un suport electronic, a unei interpretări sau execuții protejate constituie o reproducere în sensul prezentului articol. [7] Declarație comună privind articolele 8 și 9: în sensul acestor articole, expresia „original și copii”, utilizată în contextul dreptului de distribuire și al dreptului de închiriere prevăzute la aceste articole, desemnează exclusiv copiile fixate care pot fi puse în circulație ca obiecte corporale. [8] Declarație comună privind articolele 8 și 9: în sensul acestor articole, expresia „original și copii”, utilizată în contextul dreptului de distribuire și al dreptului de închiriere prevăzute la aceste articole, desemnează exclusiv copiile fixate care pot fi puse în circulație ca obiecte corporale. [9] Declarație comună privind articolul 13: declarația comună referitoare la articolul 10 (privind limitările și excepțiile) din Tratatul OMPI privind drepturile de autor se aplică mutatis mutandis articolului 13 (privind limitările și excepțiile) din prezentul tratat. [10] Declarație comună privind articolul 15 în raport cu articolul 13: se înțelege că nicio dispoziție a prezentului articol nu împiedică o parte contractantă să adopte măsuri eficace și necesare pentru a se asigura că un beneficiar poate beneficia de limitările și exceptările prevăzute de legislația națională a părții contractante în cauză, în conformitate cu articolul 13, în cazul în care au fost aplicate măsuri tehnice unei interpretări sau execuții audiovizuale, iar beneficiarul are acces în mod legal la interpretarea sau execuția respectivă, în condiții precum cele în care titularii de drepturi nu au întreprins măsuri adecvate și eficace cu privire la interpretarea sau execuția respectivă, pentru a da posibilitatea beneficiarului să beneficieze de limitările și excepțiile prevăzute de legislația națională a părții contractante respective. Fără a aduce atingere protecției juridice a unei opere audiovizuale în care este fixată o interpretare sau o execuție, se înțelege și faptul că obligațiile care decurg din aplicarea articolului 15 nu sunt aplicabile interpretărilor sau execuțiilor neprotejate sau care nu mai fac obiectul protecției în temeiul actului legislativ național care conferă efect prezentului tratat. [11] Declarație comună privind articolul 15: expresia „măsuri tehnice utilizate de artiștii interpreți sau executanți” ar trebui să fie interpretată în sens larg, așa cum este cazul și în ceea ce privește WPPT, ca referindu-se și la cei care acționează în numele artiștilor interpreți sau executanți, inclusiv reprezentanții acestora, titularii de licențe sau cesionarii de drepturi, inclusiv producătorii, prestatorii de servicii și persoanele care lucrează în domeniul comunicării sau al radiodifuziunii care utilizează interpretările sau execuțiile în baza unei autorizări adecvate. [12] Declarație comună privind articolul 16: declarația comună privind articolul 12 (privind obligațiile referitoare la informația privind regimul drepturilor) din Tratatul OMPI privind drepturile de autor se aplică mutatis mutandis și articolului 16 (privind obligațiile referitoare la informația privind regimul drepturilor) din prezentul tratat.